DECRETO 187/2008, do 24 de xullo, polo que se crea a vivenda tutelada Mentor de Vigo para mozos/as tutelados/as ou en garda.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 02/09/2008

O artigo 27.23º do Estatuto de autonomía de Galicia, en concordancia co artigo 148.1º.20 da Constitución española, establece a competencia exclusiva da comunidade autónoma no ámbito da asistencia social.
En virtude desa atribución competencial, o Parlamento de Galicia aprobou a Lei 4/1993, do 14 de abril, de servizos sociais, pola que se ordenan e regulan os aspectos básicos dun sistema integrado de servizos sociais, como servizo público da Comunidade Autónoma de Galicia, estruturado en dous niveis de atención: primaria e especializada.
A dita norma veu regular os servizos sociais de atención especializada na área de familia, infancia e mocidade, e establece determinados programas e equipamentos, entre os que figuran as residencias de menores, casas de familia, vivendas tuteladas e aqueloutros orientados aos mesmos fins, especialmente orientados cara á normalización, personalización de integración socio-familiar dos/das seus/súas beneficiarios/as, desenvolvido polo Decreto 329/2005, do 28 de xullo, polo que se regulan os centros de menores e os centros de atención á infancia.
En desenvolvemento da citada lei, e co fin de garantir a axeitada prestación dos servizos, controlar a calidade da atención e recoñecer os dereitos e deberes dos/as usuarios/as, aprobouse o Decreto 143/2007, do 12 de xullo, polo que se regula o réxime de autorización e acreditación dos programas e dos centros de servizos sociais. Esta disposición regula a obrigatoriedade de obter autorización administrativa previa para a creación ou modificación dos equipamentos sociais así como para o inicio ou cesamento das súas actividades, especificando os requisitos xerais que deben cumprir.
Neste senso, segundo o disposto no artigo 29 da Lei 4/1993, de servizos sociais e o artigo 6 do Decreto 143/2007, para a creación de centros de servizos sociais propios da Administración autonómica, será necesaria unha norma con rango de decreto.
A Vicepresidencia da Igualdade e do Benestar, no uso das súas competencias é consciente das necesidades que teñen os/as mozos/as en situación de tutela ou garda cando están próximos a cumprir a maioría de idade, asume o compromiso de facilitarlles o tránsito á vida independente a través das vivendas tuteladas onde se trata de proporcionar información, formación e acompañamento á inserción socio-laboral co fin de que poidan acadar unha inserción socio-laboral plena.
En consecuencia, e dentro dos obxectivos sinalados, a Vicepresidencia da Igualdade e do Benestar dentro do Programa de Inserción Laboral Mentor crea a rede de centros de vivendas tuteladas dirixidas aos menores baixo a tutela ou garda da Administración autonómica galega, na que se desenvolven diferentes programas.
Por todo o anterior e facendo uso das facultades que me confire a Lei 1/1983, do 22 de febreiro, de normas reguladoras da Xunta e da súa Presidencia, modificada polas Leis 11/1988, do 20 de outubro, 2/2007, do 28 de marzo e 12/2007, do 27 de xullo, por proposta do vicepresidente da Igualdade e do Benestar da Xunta de Galicia e logo da deliberación no Consello da Xunta de Galicia, na súa reunión do día vinte e catro de xullo de dous mil oito.
DISPOÑO:
Artigo único
Crear a vivenda tutelada Mentor de Vigo para mozos/as tutelados/as ou en garda, próximos/as á maioría de idade, sita na rúa Bolivia en Vigo (Pontevedra).
Disposicións derradeiras
Primeira.-Autorízase o vicepresidente da Igualdade e do Benestar para o desenvolvemento e execución deste decreto.
Segunda.-Esta disposición entrará en vigor o día seguinte ao da súa publicación no Diario Oficial de Galicia.
Santiago de Compostela, vinte e catro de xullo de dous mil oito.
Emilio Pérez Touriño
Presidente
Anxo Manuel Quintana González
Vicepresidente da Igualdade e do Benestar